വെള്ളം കയറിയ പ്രദേശങ്ങള് ഡെപ്യൂട്ടി സ്പീക്കര് സന്ദര്ശിച്ചു അടൂര്: കനത്ത മഴയില് വെള്ളം കയറിയ പ്രദേശങ്ങള് ഡെപ്യൂട്ടി സ്പീക്കര് ചിറ്റയം ഗോപകുമാര് സന്ദര്ശിച്ചു. അടിയന്തര സഹായം നല്കണമെന്ന് റവന്യൂ വകുപ്പിനോട് നിര്ദേശം നല്കിയതായും ചിറ്റയം പറഞ്ഞു. നിര്ത്താതെ പെയ്ത മഴയില് മണ്ഡലത്തിലെ വിവിധ സ്ഥലങ്ങളില് വെള്ളം കയറുകയും വീടുകള് വെള്ളത്തിനടിയിലാകുകയും ചെയ്തു. ചില സ്ഥലങ്ങളില് ആളുകള്ക്ക് താമസിക്കാന് പറ്റാത്ത അവസ്ഥയുണ്ടായി. കൃഷിയിടങ്ങളില് വെള്ളം കയറിയത് വഴി കര്ഷകര്ക്ക് നാശനഷ്ടമുണ്ടായി. അടൂര് നഗരസഭയിലെ പന്നിവിഴ, പന്തളം തെക്കേക്കര പഞ്ചായത്തിലെ തോലുഴം, പന്തളം നഗരസഭയിലെ പറന്തല്, കുരമ്ബാല, പള്ളിക്കല് പഞ്ചായത്തിലെ പഴകുളം എന്നീ പ്രദേശങ്ങളിലാണ് വെള്ളം കയറിയത്. ഈ സ്ഥലങ്ങളില് എല്ലാം ഡെപ്യൂട്ടി സ്പീക്കര് സന്ദര്ശനം നടത്തി. പറന്തല് വല്ലാറ്റൂര് ഭാഗത്ത് 11 വീടുകളും കുരമ്ബാല തോട്ടുകര ഭാഗത്ത് 10 വീടുകളും വെള്ളത്തിനടിയിലായി. തോലുഴത്തും 10 വീടുകള് വെള്ളത്തിനടിയിലായി. ഈ ഭാഗങ്ങളില് എല്ലാം തന്നെ തോടുകള് നിറഞ്ഞ് കവിഞ്ഞ് ആണ് വെള്ളം കയറിയത്. തോടുകളുടെ ആഴംകൂട്ടി കെട്ടി ഉയര്ത്തി കഴിഞ്ഞാല് നീരൊഴുക്ക് ശക്തമാകുമെന്നും വീടുകളില് വെള്ളം കയറുന്നത് ഇല്ലാതാക്കാന് സാധിക്കുമെന്നും ചിറ്റയം ഗോപകുമാര് പറഞ്ഞു. തഹസീല്ദാര്, ബന്ധപ്പെട്ട വില്ലേജ് ഓഫീസര്മാര്, ജനപ്രതിനിധികള് എന്നിവരും ചിറ്റയത്തിന് ഒപ്പം ഉണ്ടായിരുന്നു. വെള്ളം കയറിയ പ്രദേശങ്ങളിലെ ജനങ്ങള മാറ്റിപ്പാര്പ്പിക്കാനും അവര്ക്ക് വേണ്ട ഭക്ഷണം ഉള്പ്പെടെയുള്ള കാര്യങ്ങള്ക്കും ഉദ്യോഗസ്ഥര്ക്ക് വേണ്ട നിര്ദ്ദേശം നല്കിയതായി ചിറ്റയം പറഞ്ഞു. മഴ മാറിയാല് ഉടന് തന്നെ തോടുകളുടെ ആഴംകൂട്ടി സംരക്ഷണഭിത്തി കെട്ടി വെള്ളം കയറുന്നത് ഒഴിവാക്കാനുള്ള നടപടികള് ആരംഭിക്കാന് മൈനര് ഇറിഗേഷന് വകുപ്പിന് നിര്ദേശം നല്കിയിട്ടുണ്ടെന്നും അദ്ദേഹം കൂട്ടിച്ചേര്ത്തു.